《杨芝林刺史息园》
清代·邹湘倜

宦海已倦游，言归谢华膴。投簪返故园，经营成别墅。

依冈构丘壑，高低辟花圃。涉趣有余欢，亭轩便容与。

林野娱清旷，看云倚杖拄。虑澹轻外萦，山居胜绾组。

往时牧巴中，廉能用勤补。兹脱世网羁，恬适情无岨。

我钦芝林翁，肥遁完出处。游赏戾息园，佳景凭挹抒。

培植缅旧德，慈孙能述祖。进退获居安，结庐爰得所。

作者简介：邹湘倜，字资山，新化人。道光癸卯举人，官湘潭教谕。有《雅雪园诗钞》。